
ИЗВОД ИЗ ЗАПИСНИКА СА X РЕДОВНЕ СЈЕДНИЦЕ СКУПШТИНЕ ОПШТИНЕ ТЕСЛИЋ, ОДРЖАНЕ 29.11.2021. ГОДИНЕ, У ВЕЛИКОЈ САЛИ

„ДОМА ПРОСВЈЕТЕ“, У ТЕСЛИЋУ, СА ПОЧЕТКОМ У 10:00 ЧАСОВА.
Х редовна сједница Скупштине општине Теслић одржана је у понедјељак, дана 29.11.2021. године, у великој сали „Дома Просвјете“, у Теслићу. Скупштина је почела са радом у 10 часова. Сједницом је предсједавао предсједник Скупштине општине Теслић (СО) Саво Касаповић и исту је сазвао актом број: 01-013-160/21 од 17.11.2021. године.
На почетку сједнице било је присутно 19 одборника, чиме су се стекли услови да Скупштина може легитимно и несметано доносити одлуке. Предсједник СО је констатовао да је одборник Стојан Смиљанић у путу и да ће се убрзо прикључити раду сједнице. Своје одсуство су најавили одборници:  Рамо Топовчић,  Недељко Керић,  Марина Малетић и  Предраг Девић. Одборници: Маринко Ђукић, Марко Тривуновић, Срђан Кљечанин, Радислав Ђурић и Драженко Вуковић нису најавили своје одсуство. Сједници су такође присуствовали: замјеник Hачелника општине Теслић, Милован Станковић, начелници одјељења Општинске управе Теслић, те представници медија. Hачелник општине Теслић, Милан Миличевић, ће се накнадно прикључити раду сједнице.
Прије разматрања и утврђивања предложеног дневног реда, предсједник СО је на разматрање ставио извод из записника са IX редовне сједнице, одржане 25.10.2021. године. С обзиром на то да нико није имао примједбе на извод из записника са IX редовне сједнице, предсједник је исти дао на гласање, који је и једногласно усвојен: 
Гласање: ЈЕДНОГЛАСНО „ЗА“ (19 одборника).

Прије утврђивања дневног реда, предсједник СО је констатовао да се раду сједнице придружио одборник Стојан Смиљанић и да је тренутно у сали присутно 20 одборника.
Предсједник СО је обавијестио Скупштину да није достављен материјал за 14. тачку дневног реда (Нацрт Програма развоја спорта општине Теслић за период 2021-2027. година) и та тачка се повлачи са дневног реда. Предсједник СО је истакао да је од стране Начелника општине Теслић запримио сљедећи приједлог за допуну дневног реда:

На основу члана 70. Пословника о раду Скупштине  општине Теслић („Службени гласник општине Теслић“ број 4/17) начелник општине предлаже допуну дневног реда  са следећим тачкама: 

1. Приједлог Одлуке у усвајању измјене Ревизије и допуне Регулационог плана „Комунално – радна зона“, у Теслићу;
2. Приједлог Одлуке о приступању изради измјене дијела Регулационог плана блокова ЦТ3 и ЦТ4, у Теслићу;
3. Приједлог Рјешења о именовању Савјета плана за праћење израде: Измјене дијела Регулационог плана блокова ЦТ3 и ЦТ4, у Теслићу;
4. Приједлог Закључка о поништавању Сагласности на цијену комуналних услуга, број: 01-022-135/21 од дана 25.10.2021. године;
5. Приједлог Закључка о давању сагласности за промјену цијена комуналних услуга водоснадбијевања  и одводње отпадних вода;
6. Кадровска питања:
а) Захтјев за избор члана Школског одбора ЈУ Средњошколски центар „Јован Дучић“ Теслић;

б) Захтјев за именовање члана Школског одбора ЈУ Средња школа „Никола Тесла“ Теслић;
в) Захтјев за избор члана Школског одбора ЈУ Основна школа „Стеван Душанић“ Прибинић.

Предсједник СО је ставио приједлог дневног реда на расправу, а с обзиром на то да није било пријављених за дискусију везано за измјене и допуне дневног реда, предсједник СО је закључио расправу и дао на гласање сљедећи приједлог дневног реда:

Д н е в н и  р е д
1. Информација о извршењу буџета општине Теслић за период I - IX 2021. године,

2. Приједлог Одлуке о укључивању ЈЗУ Дом здравља „ Свети Сава“ Теслић у трезорски систем пословања општине Теслић,

3. Приједлог Одлуке о укључивању ЈУ „Туристичка организација општине Теслић“ у трезорски систем пословања општине Теслић,

4. Приједлог  Одлуке  о укључивању ЈУСЦ „Радолинка“ Теслић, у трезорски систем пословања општине Теслић,д 
5. Приједлог  Одлуке о укључивању ЈУ „Културни центар“ Теслић у трезорски систем пословања општине Теслић,

6. Нацрт Буџета општине Теслић за 2022. годину,
   а) Нацрт Одлуке о усвајању Буџета општине Теслић за 2022. годину, 

   б) Нацрт Одлуке о извршењу Буџета општине Теслић за 2022. годину, 

7. Приједлог Одлуке о висини стопе пореза на непокретности на подручју општине Теслић за 2022. годину,


8. Приједлог Одлуке о висини вриједности непокретности по зонама на подручју општине Теслић,

9. Квартална информација о наплати потраживања по основу непореских прихода, 
10. Нацрт Програма рада Скупштине општине Теслић за 2022. годину, 

11. Нацрт Плана капиталних инвестиција општине Теслић за период од 2022-2024. године,

12. Информација о стању реализације „Пројекта проширења водоводне мреже, унапређења водоснадбијевања, каналисања и пречишћавања отпадних вода на подручју општине Теслић“,

13. Нацрт Омладинске политике општине Теслић  за период 2021-2025. година,
14. Извјештај о ревизији остваривања права корисника социјалне заштите, 

15. Извјештај о стању безбједности саобраћаја  на подручју општине Теслић  за 2020. године,       

16. Приједлог Рјешења о именовању чланова Савјета за безбједност саобраћаја општине Теслић,

17. Приједлог Одлуке у усвајању измјене Ревизије и допуне Регулационог плана „Комунално – радна зона“, у Теслићу;

18. Приједлог Одлуке о приступању изради измјене дијела Регулационог плана блокова ЦТ3 и ЦТ4, у Теслићу;

19. Приједлог Рјешења о именовању Савјета плана за праћење израде: Измјене дијела Регулационог плана блокова ЦТ3 и ЦТ4, у Теслићу;

20.  Извјештај о раду за радну 2020/2021 годину ЈПУ Дјечији вртић „Палчић“ Теслић,
21. Годишњи програм рада ЈПУ Дјечији вртић „Палчић“ Теслић за радну 2021/2022. годину,

22.  План и Програм рада са финансијским планом ЈУ Народна библиотека „Данило Киш“ Теслић за 2022. годину,

23. Приједлог Закључка о поништавању Сагласности на цијену комуналних услуга, број: 01-022-135/21 од дана 25.10.2021. године;

24. Приједлог Закључка о давању сагласности за промјену цијена комуналних услуга водоснадбијевања  и одводње отпадних вода;

25. Кадровска питања:

а) Захтјев за избор члана Школског одбора ЈУ Средњошколски центар „Јован Дучић“ Теслић;

б) Захтјев за именовање члана Школског одбора ЈУ Средња школа „Никола Тесла“ Теслић;

в) Захтјев за избор члана Школског одбора ЈУ Основна школа „Стеван Душанић“ Прибинић.

26. Одборничка питања,
27. Разнo.

Гласање: 17 „ЗА“, 0 „ПРОТИВ“ и 2 „УЗРЖАНИ“.
А.д.17. Приједлог Одлуке у усвајању измјене Ревизије и допуне Регулационог плана „Комунално – радна зона“, у Теслићу;
Уводно излагање је изнијела представница предузећа „Routing“ из Бања Луке. Предсједник СО је отворио расправу поводом ове тачке дневног реда.

Ђорђе Гајић – Истакао је да ће ову одлуку свакако подржати и мишљења је да је крајње вријеме да се гради на оним мјестима гдје није изграђено, да се не праве зграде гдје се налазе породична становања. Мишљења је да би било добро да су им Јавне расправе доступне и да им буду достављени позиви преко viber-a, а да је био обавијештен сигурно би дошао на јавну расправу и дао би неке своје приједлоге. „На претходним сједницама СО смо говорили о саораћајници према Руднику и да је она оптерећена и неусловна, а када се изгради улица кроз 'Борје' и када се теретни саобраћај тамо пренесе, биће врло тешко кретати се и мимоилазити теретним возилима“. Сматра да се та улица треба проширити ако постоји икаква могућност, пошто се иста још није радила и ремонтовала. (...) На крају своје дискусије је изнио да не подржава што се сједнице СО одржавају понедјељком, те предлаже да се сједнице одржавају мимо радног времена, па и викендом.
Синиша Гаврић – Реплицирао је одборнику Ђорђу Гајићу, који је рекао да нису довољно информисани када су Регулациони планови у питању. „У новинама „Блиц“, дана 23.11.2021. године се налази Оглас о одржавању Јавне расправе о Нацрту Измјена дијела Регулационог плана зона С4-1 и С4-2 у Теслићу и обавиће се дана 23.11.2021. године“. Констатовао је да је исти дан објављен Оглас када је и одржана Јавна расправа. 
Никола Стокић – Констатовао је да се јавна расправа тако назива из разлога што се јавно оглашава и објављује се на телевизији К3, у дневним новинама „ЕуроБлиц“ и на радио станици „Студио М“ Теслић. Стокић је истакао да се оглашавање врши минимално три дана прије расправе и поново на дан расправе и све је јавно и транспарентно.
Предсједник СО је закључио расправу и дао на гласање овај приједлог, који је усвојен са:

Гласање: ЈЕДНОГЛАСНО „ЗА“ (19).
А.д.1. Информација о извршењу буџета општине Теслић за период I - IX 2021. године;
Уводно излагање је изнијела Деана Вуковић, начелник Одјељења за финансије.

Александар Шакановић – Рекао је да је за њега веома битно кредитно намјенско задужење у износу од 5.500.000,00 КМ, које је подигнуто у циљу да се одраде важни инфраструктурни пројекти, те се нада да ће ти пројекти бити завршени у наредној години. Ако се изузме кредитно задужење, овај буџет је тренутно у суфициту између 500.000,00 и 600.000,00 КМ, што је веома позитивно и битно, констатовао је Шакановић. Истакао је да су одређене битне ставке пратиле сам ток извршења буџета и оне су у складу са остварењем, а тичу се инфраструкре, одржавања путева, расвјете и свих битних елемената које је Општинска управа дужна да спроведа. У наставку свог излагања је навео да се овдје водило рачуна и о уштедама, истина нису велика и по његовој рачуници се ради о износу око 30.000.00 КМ и та средства су преусмјерена на развој инфраструктуре. Сублимирајући све, одборник Александар Шакановић је констатовао да ће клуб одборника СДС-а свакако подржати ову информацију.
Предсједник СО је закључио расправу и дао на гласање овај приједлог, који је усвојен са:

Гласање: 17 „ЗА“, два одборника се нису изјаснила.

А.д.2. Приједлог Одлуке о укључивању ЈЗУ Дом здравља „ Свети Сава“ Теслић у трезорски систем пословања општине Теслић,
Уводно излагање је изнијела Деана Вуковић, начелник Одјељења за финансије.

Пошто није било пријављених за расправу Предсједник СО приједлог Одлуке ставља на гласање, Одлука је једногласно усвојена:
Гласање: ЈЕДНОГЛАСНО „ЗА“ (19 одборника). 
А.д.3. Приједлог Одлуке о укључивању ЈУ „Туристичка организација општине Теслић“ у трезорски систем пословања општине Теслић,
Пошто није било пријављених за расправу Предсједник СО приједлог Одлуке ставља на гласање, Одлука је једногласно усвојена:
Гласање: ЈЕДНОГЛАСНО „ЗА“ (19 одборника). 
А.д.4. Приједлог  Одлуке  о укључивању ЈУСЦ „Радолинка“ Теслић, у трезорски систем пословања општине Теслић,
Пошто није било пријављених за расправу Предсједник СО приједлог Одлуке ставља на гласање, Одлука је једногласно усвојена:
Гласање: ЈЕДНОГЛАСНО „ЗА“ (19 одборника). 
А.д.5. Приједлог  Одлуке о укључивању ЈУ „Културни центар“ Теслић у трезорски систем пословања општине Теслић,

Пошто није било пријављених за расправу Предсједник СО приједлог Одлуке ставља на гласање, Одлука је једногласно усвојена: 
Гласање: ЈЕДНОГЛАСНО „ЗА“ (19 одборника). 
А.д.6. Нацрт Буџета општине Теслић за 2022. годину,
Уводно излагање је изнијела Деана Вуковић, начелник Одјељења за финансије.

Предсједник СО је oбавијестио Скупштину да је по питању Нацрта Буџета општине Теслић за 2022. годину свој став изнио и Надзорни одбор, који је предложио СО општине Теслић да треба усвојити Нацрт Буџета општине Теслић за 2022. годину. Исто тако, предсједник СО је напоменуо да је засједала и Комисија за буџет и финансије, која је са три гласа „ЗА“ и једним гласом „ПРОТИВ“ препоручила Скупштини општине Теслић да усвоји овај нацрт буџета.
Добрила Дринић Малић – Констатовала је да је похвално то што су се у буџету нашле субенције за приватне вртиће, јер су родитељи који шаљу дјецу у приватне вртиће у подређеном положају у односу на родитеље који шаљу дјецу у државни вртић, првенствено због цијене и то ће сигурно бити велика помоћ родитељима. Истакла је да је од Удружења породица са четворо или више дјеце запримила захтјев, а то се односило на то да Удружење „Четири плус“ уђе у буџет са средствима како се договоре и што Општина буде у могућности да им се издвоји. С обзиром на то да је ово удружење на нивоу РС-а добило статус удружења од јавног интереса и да је ово удуржење у процедури да добије статус од јавног интереса и на територији општине Теслић, мишљења је да требају размислити и које су могућности да се ово удружење уврсти у буџет. Што се тиче Сабора културно - народног стваралаштва, који су некада организовани и што је била веома добра манифестација и по којој је Теслић био познат, истакла је да постоји могућност  и да то нису велика финансијска средства, а да би имали велике користи од тога да се та ставка уврсти у буџет.
Предсједник СО закључује расправу и даје на гласање овај  нацрт буџета и да се исти упути на Јавну расправу, који је усвојен са:

Гласање: 17 „ЗА“, 0 „ПРОТИВ“, 2 „УЗДРЖАНИ“.

   а) Нацрт Одлуке о усвајању Буџета општине Теслић за 2022. годину, 

Предсједник СО је дао овај Нацрт Одлуке на гласање, која је усвојена са:

Гласање: 17 „ЗА“, 0 „ПРОТИВ“, 2 „УЗДРЖАНИ“.

   б) Нацрт Одлуке о извршењу Буџета општине Теслић за 2022. годину,
Предсједник СО је дао овај Нацрт Одлуке на гласање, која је усвојена са:

Гласање: 17 „ЗА“, 0 „ПРОТИВ“, 2 „УЗДРЖАНИ“.

А.д.7. Приједлог Одлуке о висини стопе пореза на непокретности на подручју општине Теслић за 2022. годину,

Пошто није било пријављених за расправу Предсједник СО приједлог Одлуке ставља на гласање, Одлука је усвојена са:

Гласање: 17 „ЗА“, 0 „ПРОТИВ“, 2 УЗДРЖАНИ“. 
А.д.8. Приједлог Одлуке о висини вриједности непокретности по зонама на подручју општине Теслић,
Пошто није било пријављених за расправу Предсједник СО приједлог Одлуке ставља на гласање, Одлука је усвојена са:

Гласање: 17 „ЗА“, 0 „ПРОТИВ“, 2 УЗДРЖАНИ“. 
А.д.9. Квартална информација о наплати потраживања по основу непореских прихода, 
Пошто није било пријављених за расправу Предсједник СО Информацију ставља на гласање, која је усвојена са:

Гласање: 17 „ЗА“, 0 „ПРОТИВ“, 2 одборника се нису изјаснила. 
А.д.10. Нацрт Програма рада Скупштине општине Теслић за 2022. годину, 
Пошто није потребно уводно излагање, предсједник СО отвара расправу поводом ове тачке дневног реда.

Синиша Гаврић – Истакао је да у овом нацрту нема ништа ново, све је преписано са програма из претходне године, а своје приједлоге ће доставити на вријеме. Напомиње да ће им се поново дешавати да се Приједлог Програма додјеле подстицајних средстава за пољопривреду доноси у марту мјесецу, Приједлог Плана рада начелника општине се доноси у марту мјесецу, Програм изградње некатегорисаних путева се исто усваја касно, у марту мјесецу. Навео је да се Програм заједничке комуналне потрошње законски мора усвојити првог јануара,  а о истом је предвиђено разматрање у марту мјесецу, тек у априлу мјесецу је планирано да се усвоји Програм коришћења подстицајних средстава од накнаде  за претварање пољопривредног земљишта у непољопривредне  сврхе  на подручју општине  Теслић, који се може много раније усвојити. Гаврић је рекао да овдје нема никаквог напретка, нема нове енергије и сматра да би се овај програм требао кориговати у многим ставкама.
Пошто није било пријављених за расправу Предсједник СО нацрт Програма ставља на гласање, нацрт Програма је усвојен са:
Гласање: 17 „ЗА“, 0 „ПРОТИВ“, 2 „УЗДРЖАНИ“. 
А.д.11. Нацрт Плана капиталних инвестиција општине Теслић за период од 2022-2024. године,
Предсједник СО отвара расправу поводом ове тачке дневног реда.

Александар Шакановић – „У овом доументу смо могли да видимо да је пристигло oko 66 захтјева, а вјерујем да су сви значајни и важни, тако да је формирана и комисија за одабир пројеката. Оно што сам хтио да кажем јесте да сам испред Савјета Мјесне заједнице Бања Врућица упутио/кандидовао три различита пројекта. Први се тиче изградње дјечијег игралишта на Бања Врућици, други је изградња пјешачке стазе на регионалном путу Р-473, а трећи захтјев се односи на завршетак асфалтирања једног локалног пута са два крака у Радешић пољу“. Што се тиче дјечијег игралишта, истакао је да је апсурдно да нема дјечијег игралишта на Бања Врућици, зато што сви поистовјећују полигон ЗТЦ „Бања Врућица“ као да је то полигон од МЗ Бања Врућица, тако да би сви могли да користе тај полигон без накнаде, те је такође упутио захтјев за измјену и допуну Регулационог плана гдје је на двије Општинске парцеле обједињен тај план, тако да је то све спремно и нада се да ће у наредном временском периоду успјети нешто урадити по том питању. Осврћући се на изградњу пјешачке стазе, навео је да имају изграђен дио пјешачке стазе од куће чувеног Бранка Мамића до Дома мјесне заједнице и ово је један велики проблем за становнике, јер cy ce асфалтирањем дијела Pегионалног пута Р-473 који повезује Теслић са Блатницом створили услови за јако велику и неприлагођену брзину коју развијају несавјесни возачи и ту је било много тешких саобраћајних несрећа, а највећа опасност јесте за дјецу која сваки дан иду у подручну ОШ „Петар Петровић Његош“ и мишљења је да би било заиста неопходно и пожељно да се овај приједлог нађе у Приједлогу Плана капиталних инвестиција. Као одборник и као предсједник Савјета МЗ Бања Врућица апелује на то да се поведе рачуна о неведеном приједлогу, а дужина стазе би износила око 980 метара. Када је у питању задњи приједлог који је упутио, Шакановић је објаснио да се ту ради о завршетку два крака локалног пута у Радешић пољу дужине око 500 метара, а олакшавајућа ствар је што у једном краку мјештани учествују својим средствима на проширењу тог пута, гдје су урадили тампон зону, проширили тај пут и гдје су прокопали канале. 
Добрила Дринић Малић – С обзиром на то да је била у у партнерској групи која је учествовала о оцјени пројеката ПКИ, потврдила је да је пристигло 66 пројеката, од којих се 65 могло категорисати као капиталне инвестије и то су све животно важни пројекти за све мјесне заједнице на подручју општине Теслић, те је навела да је са колегом Јовичићем кандидовала један пројекат, а ради се о асфалтирању једног дијела пута који води од 'Рође' до 'Старог момка', гдје је пут прилично неуслован. Предлаже да се до Приједлога ПКИ сви ти пројекти ставе у прилог из разлога да се зна о којим се конкретно пројектима ради.
Синиша Гаврић – Констатовао је да ће испред клуба одборника СНСД-а подржати овај приједлог и слаже се с тиме да је све што је у овом документу наведено потребно да се уради. Мишљења је да се овдје требало наћи и санација локалног пута Клупе – Липље, јер је тај пут јако фреквентан, долази много туриста да обилазе манастир и то је огледало Општине. Тај пут је у катастрофалном стању, те сматра да би се то требало наћи у ПКИ. Свакако, сматра да би се требало у овом плану наћи и санација пута Блатница – Очауш, који је на пар мјеста након поплава један дио и данас остао недовршен и доста улегнућа се налази на том путу. 

Милан Касаповић – Истакао је, колико му је познато, да се у овом Нацрту ПКИ налазе пројекти које је помињао одборник Синиша Гаврић, јер је био дио тог Тима који је предлагао и обрађивао предложене пројекте. Подсјетио је да се у Плану капиталних инвестиција не налазе поименично сви пројекти, овај план дефинише средства која се у ове три године улажу у инфраструктуру која је кандидована кроз ове пројекте, а сами пројекти се реализују у годишњем програму о изградњи инфраструктуре који ће се касније наћи на дневном реду и мисли да би било апсурдно да се овдје за сваку ставку, што се тиче и водоснадбијевања, и изградње путева, мостова, стоји појединачно програм који је кандидован. Оно што је важно истакнути јесте укупан износ средстава који се планира у ове три године инвестирати, а ако буде све по овом плану, биће инвестиран износ око 32.700.000,00 КМ. Напоменуо је да је веома важно што је обезбијеђено више од 13.000.000,00 КМ преко грант средстава и мисли да би било веома неозбиљно да се иједна марка од ових грант средстава изгуби због нерада комисија која је СО Теслић именовала или неких других непредвиђених околности. 
Милован Станковић – Сматра да је Нацрт ПКИ веома важан развојни документ наше општине и да је исти реалан, објективан и остварљив. „Оно што је био мали проблем јесте чињеница што у многим Мјесним заједницама нисмо имали Савјете МЗ који су били у функционалном стању. Због тога се није више од двије трећине Савјета одазвало на Јавни позив и да предложе одређене пројекте, што не значи да у тим мјесним заједницама нема проблема. Без обзира на то, ми смо се методолошки и тако је било и до сада, методологијом опредијелили да не уврштавамо појединачне пројекте. Када је у питању путна инфраструктура, ми смо овдје казали да планирамо изградњу и локалних и некатегорисаних путева по годишњем програму. Ми ћемо у коначној форми документа ставити у прилог све приједлоге које смо добили, без обзира на то што су крњег садржаја. Потенцирају се путни правци на којим постоје значајна оштећења. То је пут према Липљу, пут од Блатнице до Очауша, гдје је дошло до значајних оштећења и гдје је угрожена безбједност саобраћаја послије задњих поплава. Процјене су да од Блатнице до Очауша да би санирали све, и одрон и клизишта, требало би издвојити близу милион марака и ми сваке године радимо понешто, цијенећи приоритет степена оштећења и у складу са годишњим буџетским средствима“. Сматра да ће бити потребно овдје уврстити и кружну раскрсницу, гдје су на основу апликације Општине према Влади РС за неколико пројеката добили пројекат кружне раскрснице и она ће бити укључена у склопу оних интервенција када је у питању развој улица у градском дијелу наше општине.
Предсједник СО закључује расправу и даје на гласање овај Нацрт Плана ПКИ за период од 2022-2024. године, који је једногласно усвојен:

Гласање: ЈЕДНОГЛАСНО „ЗА“ (19 одборника).

А.д.12. Информација о стању реализације „Пројекта проширења водоводне мреже, унапређења водоснадбијевања, каналисања и пречишћавања отпадних вода на подручју општине Теслић“,
Предсједник СО отвара расправу поводом ове информације.

Александар Шакановић – Рекао је да се у Информацији могу видјети све спроведене активности на реализацији наведених пројеката и све активности су подијељене у шест подројеката од којих су прва два у потпуности завршена, а одређени подпројекти су у току и очекује се да се радови заврше у неком наредном периоду. Истакао је да је за њега најзначајнији подпројекат шест, који подразумијева завршетак водоводне мреже према Чечавском крају, који укључује пет мјесних заједница и двије на другом дијелу, а ради се о МЗ Влајићи и Љељугу. 
Жели нагласити да је овај вод укупне дужине око 167 километара и ту је уложено преко 7.500.000,00 КМ и до овог периода је исплаћено око 50% ових средстава према извођачу радова. Сматра да људи, у насељима гдје је рађен водовод, требају да су упознати и да знају шта је све урађено и ова информација је је битна, гдје су се људи потрудили да прикажу колико је у метар изграђено и дистрибутивне и секударне водоводне мреже. (...) 
Предсједник СО је закључио расправу и дао на гласање ову Информацију, која је усвојена са:

Гласање: 17 „ЗА“, 0 „ПРОТИВ“, 1 „УЗДРЖАН“, један одборника се није изјаснио.

А.д.13. Нацрт Омладинске политике општине Теслић  за период 2021-2025. година,
Уводно излагање је изнио Славен Јелић, начелник Одјељења за друштвене дјелатности.

Пошто није било пријављених за расправу Предсједник СО Нацрт Омладинске поитике ставља на гласање, која је усвојена са:

Гласање: ЈЕДНОГЛАСНО „ЗА“ (19 одборника).

А.д.14. Извјештај о ревизији остваривања права корисника социјалне заштите, 
Уводно излагање је изнијела Данијела Николић, интерни ревизор Општинске управе Теслић.
Предсједник СО је отворио расправу поводом ове тачке дневног реда.

Добрила Дринић Малић – Констатовала је да јој је драго што се овај извјештај нашао на дневном реду и сматра да би се сваки извјештај о ревизији јавне установе требао наћи на дневном реду скупштинског засједања. Што се тиче коначног закључка из извјештаја који пише у резимеу, одборник Добрила Дринић Малић је навела да ЈУ Центар за социјални рад није редовно вршила преиспитивање услова за коришћење права из социјалне заштите, нити је донијела план акције, а што је прописано законом, те да признавањем права из социјалне заштите корисницима нису досљедно примјењиване одредбе Закона о социјалној заштити и одређеним подзаконским актима, односно правилницима. „Када је вршена ревизија рада ЈУ Центар за социјални рад Теслић у 2019. години, интерном ревизору није био дозвољен увид у предметну документацију, што је и констатовано у тадашњем извјештају о ревизији. Када сад читамо овај извјештај о ревизији, вјерујем да нам је јасно зашто тада није био дозвољен увид у документацију корисника социјалне заштите. Право на новчану помоћ може да оствари појединац који је неспособан за рад, као и породица у цјелини чији чланови нису способни за рад, немају властитих прихода или чији укупни приходи за издржавање су испод нивоа социјалне помоћи утврђене законом. Ми имамо један кровни закон који је донијела Влада РС који се односи на социјалну заштиту, имамо подзаконске акте, имамо одређене правилнике које свака ЈУ Центар за социјални рад било гдје да се налази у РС мора поштовати, а не знам из којег разлога се то није поштовало код нас. Код права на новчану помоћ, видимо да нису уопште поштовани ни закон, нити неке законске норме, гдје имамо увидом у документацију из досије-а корисника на овом одабраном узорку и утврђено је да код неких корисника, гдје накнаду остварује цијела породица, није документовано да су сви чланови неспособни за рад и такође није документовано који је износ тих примања који они посједују. Укупно се узима 10% узорка од укупних предмета и сматрам да ако се у ових 10% узорака пронашло оволико предмета, сумњам да је у осталих 90% нешто боља ситуација. Када је ријеч о новчаној помоћи, утврђено је да код одређених корисника права није уобзирено да ли они имају сроднике, а по Породичном закону је тачно прописано ко има законску обавезу издржавања одређених чланова породице, а мислим да су то родитељи, дјеца, брат и сестра. Појединцима је право признато без мишљења Првостепене стручне комисије, што није у складу са законским процедурама“. (...) „Оно што је важно напоменути код рјешења која су се издавала лицима за смјештај у установу, нису наведени износи који корисници лично пензијом учествују у трошковима, већ је то касније навођено и у разговору са начелником Одјељења за финансије и то што је интерни ревизор рекао да је требало да се уплати у буџет у 2020. години износ од 15.000,00 КМ у требало, а уплаћено је око 4.000,00 КМ, што значи да је Буџет општине Теслић оштећен за износ од 11.000,00 КМ само за неколико корисника који су уопште били предмет ревизије. Посебно треба да се нагласи то да за пет лица која су смјештена у установу Дом за старија лица „Ева“ због смрти је право престало у 2020. години, међутим ЈУ Центар за соијални рад је донио Рјешење о престанку права, али су се два мјесеца након престанка права уплаћивала средства. То је износ око 800,00 КМ колико кошта Дом за једног корисника и није ми јасно како су то могли економски да правдају то да је корисник преминуо, а да се за смјештај у дом уплаћују средства три - четири наредна мјесеца“. (...) Жели да нагласи због јавности и свих присутних то да постоји једно рјешење о престанку права које је утврђено за једну корисницу, а право престаје 31.3.2021. године. На основу Извода из матичне књиге умрлих утврђено је да је иста умрла дана 6.4.2020. године, што значи да је годину дана Центар за социјални рад уплаћивао тој хранитељској породици износ, који је преко 1.000,00 КМ, за жену која је умрла прије годину дана. Истакла је да је покренута кривична пријава против бившег директора и тужилаштво је подузело одређене радње, а с обзиром на значај овог извјештаја и с обзиром на то да је Скупштина општине највиши законодавни орган Општине Теслић, жели да предложи сљедећи закључак:
З А К Љ У Ч А К
1. Извјештај о ревизији остваривања права корисника социјалне заштите, планирање и признавање права корисницима социјалне заштите у ЈУ Центар за социјални рад Теслић за период од 01.01.2020. – 31.12.2020. године се због свог садржаја и налаза ревизора упућује надлежним истражним органима и Министарству здравља и социјалне заштите Републике Српске на даље поступање.
2. Овај закључак објавити у „Службеном гласнику oпштине Теслић“. 

Предсједник СО је закључио расправу и дао на гласање овај извјештај, који је усвојен са:

Гласање: 17 „ЗА“, 0 „ПРОТИВ“, 2 УЗДРЖАНИ“.

Предсједник СО је дао на гласање приједлог закључка одборника Добриле Дринић Малић, који је усвојен са:

Гласање: 17 „ЗА“, 0 „ПРОТИВ“, 2 УЗДРЖАНИ“.

А.д.15. Извјештај о стању безбједности саобраћаја  на подручју општине Теслић  за 2020. године,      
Пошто није било пријављених за расправу Предсједник СО Извјештај ставља на гласање, који је усвојен са:

Гласање: 17 „ЗА“, 0 „ПРОТИВ“, 2 УЗДРЖАНИ“. 
А.д.16. Приједлог Рјешења о именовању чланова Савјета за безбједност саобраћаја општине Теслић,
Пошто није било пријављених за расправу Предсједник СО приједлог Рјешења ставља на гласање, које је усвојено са:

Гласање: 17 „ЗА“, 0 „ПРОТИВ“, 2 УЗДРЖАНИ“. 
А.д.18. Приједлог Одлуке о приступању изради измјене дијела Регулационог плана блокова ЦТ3 и ЦТ4, у Теслићу;
Пошто није било пријављених за расправу Предсједник СО приједлог Одлуке ставља на гласање, која је усвојена са:

Гласање: 17 „ЗА“, 0 „ПРОТИВ“, 2 УЗДРЖАНИ“. 
А.д.19. Приједлог Рјешења о именовању Савјета плана за праћење израде: Измјене дијела Регулационог плана блокова ЦТ3 и ЦТ4, у Теслићу;
Пошто није било пријављених за расправу Предсједник СО приједлог Рјешења ставља на гласање, које је усвојено са:

Гласање: 17 „ЗА“, 0 „ПРОТИВ“, 2 УЗДРЖАНИ“. 
А.д.20. Извјештај о раду за радну 2020/2021 годину ЈПУ Дјечији вртић „Палчић“ Теслић,
С обзиром на то да није било потребно уводно излагање, предсједник СО је отворио расправу поводом ове тачке дневног реда.

Александар Шакановић – „Оно што је битно јесте да је знатно повећан број дјеце у свим васпитним групама и да су уведена два програма. Први се тиче мале школе спорта и мислим да је то веома корисно. Други програм се односи на увођење школе енглеског језика“. Поставља два питања: „Овдје сте навели да имате неке приоритетне активности на уређењу васпитно-образовног рада, тако да планирате и побољшање неких материјално – техничких услова рада и набавке нове опреме. Мене занима, ако можете прецизније одговорити, која је то опрема на коју сте се фокусирали у том периоду који планирате“? Истакао је да је у овом Извјештају наведено да је планирано унапређење непосредног укуључења родитеља у живот и рад вртића, те поставља питање: „Да ли се то односи на планирање васпитно - образовног рада или је то нека од нових идеја у коју родитељи треба да се укључе када је у питању само уређење и фукционисање ове Јавне установе“?
Сандра Прпош – Када је у питању васпитно – образовни рад и његово унапређење, констатовала је да у наредном временском периоду планира да промијени сва дидактичка средства када је у питању рад са дјецом, да прилагоди и обнови савременијим, модернијим начинима рада увођењем интерактивних табли које су од великог значаја за рад у том узрастном периоду, које се у окружењу већ увелико користе. Такође, планира да се набави пројектор, дрвена дидактичка средства која у потпуности прате све теме које се у том узрасту обрађују, набавка спортских реквизита којих има веома мало. Што се тиче набавке опреме, навела је да је приоритетно набавка климе уређаја у свим просторијама у којим бораве дјеца, набавка машине за прање и сушење веша које су старе више од 35 година, набавка усисивача, набавка професионалне пегле. Када је у питању сарадња са родитељима, сматра да је рад једног вртића потпуно незамислив без сарадње са родитељима, који имају најважнију улогу када је у питању развој дјетета и свакако требају да уваже мишљења и сугестије родитеља, похвале па и критике, јер је то увијек кључ доброг успјеха у развоју и формирању дјетета и његовог мишљења. Директорица ове Јавне предшколске установе планира да укључи родитеље у планирање, али и у саму реализацију свих активности које се спроводе у вртићу, почевши од заједничких радионица, заједничких посјета, учешћа на манифестацијама и свакако би била добродошла сарадња на заједничком уређењу родитеља и свих запослених и дјеце на уређењу просторија вртића и његовог дворишта.
Предсједник СО је закључио расправу и даје на гласање овај извјештај и усвојен је са:

Гласање: 15 „ЗА“, 0 „ПРОТИВ“, 2 „УЗДРЖАНИ“.

А.д.21. Годишњи програм рада ЈПУ Дјечији вртић „Палчић“ Теслић за радну 2021/2022. годину,
Пошто није било пријављених за расправу Предсједник СО Годишњи програм рада ставља на гласање, који је усвојен са:

Гласање: 16 „ЗА“, 0 „ПРОТИВ“, 2 УЗДРЖАНИ“. 
А.д.22. План и Програм рада са финансијским планом ЈУ Народна библиотека „Данило Киш“ Теслић за 2022. годину,
Пошто није било пријављених за расправу Предсједник СО План и Програм рада ове ЈУ ставља на гласање, који није усвојен:
Гласање: 4 „ЗА“, 0 „ПРОТИВ“, 14 УЗДРЖАНИ“. 
А.д.23. Приједлог Закључка о поништавању Сагласности на цијену комуналних услуга, број: 01-022-135/21 од дана 25.10.2021. године;
Пошто није било пријављених за расправу Предсједник СО приједлог Закључка ставља на гласање, који је усвојен са:

Гласање: 17 „ЗА“, 0 „ПРОТИВ“, 2 УЗДРЖАНИ“. 
А.д.24. Приједлог Закључка о давању сагласности за промјену цијена комуналних услуга водоснадбијевања  и одводње отпадних вода;
Пошто није било пријављених за расправу Предсједник СО приједлог Закључка ставља на гласање, који је усвојен са:

Гласање: 17 „ЗА“, 2 „ПРОТИВ“, 0 УЗДРЖАНИ“. 
А.д.25. Кадровска питања:

а) Захтјев за избор члана Школског одбора ЈУ Средњошколски центар „Јован    Дучић“ Теслић;
Милован Станковић - За члана школског одбора испред јединице локалне самоуправе  предложена је Драгана Ковачевић из Бања Врућице.

Предсједник СО отвара расправу поводом ове тачке дневног реда.

Синиша Гаврић – Истакао је да неће подржати ниједно именовање, ни сада ни убудуће, ако не добију референце предложеног кандидата. 

С обзиром на то да није више било пријављених за дискусију, предједник СО је исту закључио и дао на гласање приједлог Рјешења, које је усвојено са:
Гласање: 16 „ЗА“, 0 „ПРОТИВ“, 1 „СУЗДРЖАНИХ“.

б) Захтјев за именовање члана Школског одбора ЈУ Средња школа „Никола Тесла“ Теслић;
Милован Станковић - За члана школског одбора испред јединице локалне самоуправе предложен је Дејан Грачек из Теслића.

Пошто није било пријављених за расправу, Предсједник СО ставља на гласање приједлог Рјешења, које је усвојено са:
Гласање: 16 „ЗА“, 0 „ПРОТИВ“, 1 „СУЗДРЖАНИХ“.

в) Захтјев за избор члана Школског одбора ЈУ Основна школа „Стеван Душанић“ Прибинић.
Милован Станковић - За члана школског одбора испред јединице локалне самоуправе предложен је Дражен Миљановић из Прибинића.

Пошто није било пријављених за расправу, Предсједник СО ставља на гласање приједлог Рјешења, које је усвојено са:
Гласање: 16 „ЗА“, 0 „ПРОТИВ“, 1 „СУЗДРЖАНИХ“.

А.д.26. Одборничка питања – Није било постављених одборничких питања.
А.д.27. Разнo – Није ништа било предвиђено.
Како је у потпуности исцрпљен дневни ред за Х редовну сједницу, Предсједник СО је исту закључио у 12:30 часова.
НАПОМЕНА: Саставни дио овог извода из записника је тонски снимак са Х редовне сједнице Скупштине општине Теслић, одржане 29.11.2021. године.

   Секретар СО                                                                                                          ПРЕДСЈЕДНИК СО

Сања Ђурђевић                                                                                                        Саво Касаповић

